Den anglikanske kirke

Den anglikanske kirke eller Den anglikanske kommunion er en fællesbetegnelse for en række kirker med udspring i Den engelske kirke (Church of England). Kirkerne er reformerede, men har samtidig stærke træk fra katolicismen, fordi den engelske reformation havde en anden form end den, som fandt sted i fx Tyskland og Skandinavien. I USA og i Skotland kaldes den gerne Episcopalian, dvs. 'biskoppelig'.

Historie 
Den anglikanske kirke grundlagdes af Henrik 8. af England pga. uenigheder med pavestolen. Henrik 8. ønskede at skilles fra sin kone, men fik ikke pavens tilladelse. Som modtræk dannede Henrik den anglikanske kirke, hvor skilsmisser blev tilladt. Ved afskaffelsen af katolicismen blev Henrik 8. overhoved for kirken, og magtbalancen i England ændrede sig. Henrik 8. brugte sin magt til at fratage alle klostre deres kostbarheder og bruge dem på krigsførelse mod Frankrig.

Struktur 

Den anglikanske kirke er organiseret i nationalkirker og er særligt fremtrædende i tidligere britiske kolonier. 

Øverst i Den anglikanske kirke står ærkebiskoppen af Canterbury (til 2013 Rowan Williams). Han har ingen direkte magt i de enkelte kirker, men leder samarbejdet mellem dem og er åndeligt overhoved.

Hver nationalkirke ('provins') er ledet af en primas, som har forskellige titler i de forskellige lande; i de fleste lande kaldes han ærkebiskop.

Der findes tre niveauer i kleresiet: Biskop, præst og diakon. Der kræves ikke præstelig cølibat. Kvinder kan ordineres til diakon i de fleste provinser, til præst i mange og til biskop i få.

De kirker, der hører direkte under den anglikanske kirker, er i kommunion (nadverfællesskab) med en række andre kirkesamfund, særligt gennem Porvoo-fællesskabet, der primært omfatter lutherske kirker i Skandinavien og Baltikum, inklusive den danske folkekirke.

Lære 

Anglikansk lære er baseret på skriften, traditionen og fornuften. Det sidste betyder, at læren per definition er foranderlig. Ved siden af Bibelen støtter den sig til de tre store trosbekendelser (den apostoliske, den nikæno-konstantinopolitanske trosbekendelse og den athanasianske trosbekendelse), Book of Common Prayer og de Niogtredive artikler. De 39 er calvinsk inspireret, og deres anvendelse varierer fra et land til land.

Der er store indre forskelle med højkirkelig og lavkirkelig som centrale inddelinger. De forskellige grupper strækker sig helt fra dem, der ligner den romersk-katolske kirke til forveksling, og til dem, der næsten er calvinske. Flertallet hører til den "bredkirkelige" tradition (Broad Church), som ligger mellem de to yderpunkter.

Kirkerne

Medlemskirker 

 Den anglikanske kirke i Aotearoa, New Zealand og Polynesien
 Den anglikanske kirke i Australien
 Den anglikanske kirke i Canada
 Den anglikanske kirke i Sydamerika
 Den anglikanske kirke i Kenya
 Den anglikanske kirke i Korea
 Den anglikanske kirke i Mexico
 Den anglikanske kirke i Papua Ny Guinea
 Den anglikanske kirke i regionen Central-Amerika
 Den engelske kirke
 Den episkopale kirke (USA)
 Den episkopale kirke i Brasilien
 Den episkopale kirke i Jerusalem og Mellemøsten
 Den episkopale kirke i Sudan
 Den episkopale kirke på Cuba
 Den filippinske episkopale kirke
 Den irske kirke
 Den lusitanske kirke i Portugal
 Den nigerianske kirke
 Den skotske episkopale kirke
 Den spanske reformerte episkopale kirke
 Den ugandiske kirke
 Hong Kong Sheng Kung Hui
 Kirken i provinsen Burundi
 Kirken i provinsen det indiske hav
 Kirken i provinsen det sydlige Afrika
 Kirken i provinsen Melanesien
 Kirken i provinsen Myanmar
 Kirken i provinsen Rwanda
 Kirken i provinsen Centralafrika
 Kirken i provinsen Sydøstafrika
 Kirken i provinsen Tanzania
 Kirken i provinsen Vestafrika
 Kirken i provinsen Vestindien
 Kirken i Wales
 Nippon Dei Ko Kai (Japan)

Kirker i fuld kommunion 

 Den bangladeshiske kirke
 Den gammelkatolske kirke
 Den nordindiske kirke
 Den pakistanske kirke
 Den sydindiske kirke
 Mar Toma syriske kirke i Indien

Se også 
 Religion
 Kristne trosretninger

Eksterne links 

 Den anglikanske kirke St. Alban´s English Church i København 
 Den officielle hjemmeside  – på engelsk